Я вясну малюю  
*Паўлюк Прануза*

Я вясну малюю,

Фарбаў не шкадую.

Колерам зялёным —

Дрэвы і палеткі,

Колерам чырвоным —

Сонейка і кветкі.

Колерам блакітным —

Неба, ручаіну.

А якую фарбу

Воблачку пакіну?

Я вясну малюю,

Але сам бядую.

Як падаць мне песні

Жаўранкаў у высі?

Як падаць мне пахі

Траў, што разрасліся?

Як намаляваць мне,

Што спявае вецер?

Можа, у вас ёсць фарбы?

Дайце мне іх, дзеці.